Uredba Sveta (ES) št. 711/95

z dne 27. marca 1995

o spremembi Uredbe (EGS) št. 2075/92 o skupni ureditvi trga za surovi tobak

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti ter zlasti členov 42 in 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker Uredba (EGS) št. 2075/92 [3] določa ukrepe za usmerjanje in omejevanje proizvodnje surovega tobaka; ker naj bi se na podlagi pridobljenih izkušenj spremenila Uredba zaradi boljšega usmerjanja proizvodnje;

ker se mora celoten znesek premije v končni stopnji plačati pridelovalcem; ker je treba tistim državam članicam, ki se tako odločijo, dovoliti, da plačajo premijo neposredno pridelovalcem;

ker se morajo količine, ki so proizvedene in upravičene do premije, določiti za vsakega posameznega proizvajalca; ker naj bi države članice dodelile kvote zadevnim pridelovalcem glede na zajamčeni prag, ki je določen, in glede na cilj predpisov Skupnosti, ki so določeni za zagotovitev poštene dodelitve na podlagi količin, dostavljenih v preteklosti, ko neobičajno visoki ali nizki podatki o proizvodnji niso upoštevani;

ker pridelovalci, ki presežejo svojo kvoto proizvedenega tobaka, ne morejo biti upravičeni do premije; ker naj bi se vendarle upoštevala možnost nenamerne čezmerne proizvodnje; ker naj bi se tem pridelovalcem dovolilo, da prenesejo te presežke v določenih mejah v naslednjo letino pod pogojem, da ne presežejo združene kvote za dve letini;

ker naj bi se državam članicam, ki to lahko storijo, dovolilo, da plačajo premije neposredno pridelovalcem od letine 1994 dalje,

SPREJEL NASLEDNJO UREDBO:

Člen 1

Uredba (EGS) št. 2075/92 se spremeni:

1. člen 6 se nadomesti z naslednjim:

"Člen 6

1. Pogodbe o pridelovanju vsebujejo:

- obveznost podjetja za prvo predelavo, da plača pridelovalcu odkupno ceno in, kadar pristojni organ države članice ne plača premije neposredno pridelovalcu, vsoto v višini premije za pogodbeno in dejansko dostavljeno količino,

- obveznost pridelovalca, da dostavi surovi tobak, ki ustreza zahtevam glede kakovosti po pogodbi, podjetju za prvo predelavo.

2. Pristojni organ države članice plača pridelovalcu znesek premije ob predložitvi dokazila o dostavi tobaka ali povrne znesek premije podjetju za prvo predelavo, kjer je le-ta že plačal pridelovalcu vsoto v višini premije ob predložitvi dokazila o dostavi tobaka pridelovalca in plačilu vsote iz odstavka 1."

2. v členu 7 se četrta alinea nadomesti z naslednjo:

"— morebitna obveznost podjetij za prvo predelavo ali pridelovalcev, da preskrbijo varščino ob prošnji za predujem in pogoje, ki urejajo polog in sprostitev varščine,"

3. člen 9 se nadomesti z naslednjim:

"Člen 9

1. Da se zagotovi upoštevanje zajamčenih pragov, se uporablja sistem proizvodnih kvot za letine 1995, 1996 in 1997.

2. V skladu s postopkom, določenim v členu 43(2) Pogodbe, Svet dodeli za vsako letino med države članice proizvajalke količine, ki so na razpolago za vsako posamezno skupino sort.

3. Države članice dodelijo na podlagi dodeljenih količin v skladu z odstavkom 2 in brez poseganja v uporabo odstavka 4 proizvodne kvote pridelovalcem sorazmerno s povprečnimi količinami, dostavljenimi za predelavo v zadnjih treh letih pred letom zadnje letine, ki se razdelijo po skupini sort. Vendar se proizvodnja v letu 1992 in dostave iz te letine ne upoštevajo; nadomestijo se s tistimi iz četrtega leta pred letom zadnje letine. Ta dodelitev ne vpliva na postopek za dodelitev proizvodnih kvot za nadaljnje letine.

4. Ko se proizvodne kvote razdelijo, kakor je predvideno v odstavku 3, se zlasti pri izračunu referenčne proizvodnje ne upoštevajo količine surovega tobaka, ki presegajo najvišje jamstvene količine skladno z Uredbo (EGS) št. 727/70.

Kjer je primerno, se upošteva le proizvodnja v mejah kvot, dodeljenih v letih, ki se upoštevajo."

4. člen 10 se nadomesti z naslednjim:

"Člen 10

1. Nobena premija se ne sme dodeliti v zvezi s proizvedeno količino, ki presega kvoto, dodeljeno pridelovalcu.

2. Ne glede na odstavek 1 smejo pridelovalci dostaviti presežno proizvodnjo, ki znaša do 10 % njihove kvote za vsako skupino sort, da je ta presežek upravičen do premije za naslednjo letino pod pogojem, da v omenjeni letini pridelovalec zmanjša proizvodnjo tako, da združeni kvoti za obe zadevni letini nista preseženi."

5. člen 11 se nadomesti z naslednjim:

"Člen 11

Podrobna pravila za izvajanje tega naslova se sprejmejo skladno s postopkom iz člena 23.

Vključujejo zlasti popravke za dodeljevanje kvot, predvidenih v členu 9(4)."

Člen 2

Ta uredba začne veljati dan po objavi v Uradnem listu Evropskih skupnosti.

Uporablja se od letine 1995 dalje, razen členov 1(1) in 4, ki se uporabljata od letine 1994.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. marca 1995

Za Svet

Predsednik

J. Puech

[1] UL C 46, 23.2.1995, str. 6.

[2] Mnenje z dne 17. marca 1995 (še ni objavljeno v Uradnem listu).

[3] UL L 215, 30.7.1992, str. 70.

--------------------------------------------------